
Tovább lobog a tűz

Kulcsszavak: fenntarthatóság, kert, közösség
A Magyar Jakobinusok tere 2-3. szám egy tipikus 12. kerületi bérház, a XXI. századra oly jellemző társasházi problémákkal. A lakók összetétele már nagyban különbözik az eredeti XX. század közepi polgári lakástulajdonosoktól, sokkal diverzebb és folyamatosan változó. Összetartó, tradicionális lakóközösséget beszélgetéseink alapján nem tapasztaltunk.
A tömbház kertjében egy kazánház áll. Ablakai be vannak törve, a gaz már rég benőtte, a lakók számára pedig terhet jelent. Az ezt körülölelő, burjánzó és kissé üvegszilánkos kertbe nem jut eszébe sok lakónak lemenni. Kihaltság uralkodik. A kazánház nem tudta felvenni a versenyt a változó világgal, a kert pedig már nem tűnt elég izgalmasnak a XXI. századi ember számára, így az senkiföldjévé vált.
Egy lakóközösség, egy kazánház és egy kert. Mind a három ugyanazon a helyen, mégis, szinte semmilyen használható közös pontjuk nincs jelenleg. A tömbbelsőből egykor kiszállt az élet, a mi feladtunk pedig az, hogy újraélesszük. Kutatásunkkal szeretnénk egy olyan megoldást találni, mely a jelenlegi helyzetre megvalósítható, működőképes alternatívát kínál. Ahhoz, hogy valami igazán fenntarthatót hozzunk létre, meg kell találnunk, hogyan kapcsolhatjuk össze ezt a három helyet. Ezeknek éltetnie kell egymást, permanens körforgásban lenniük. A kazánháznak, a kertnek és a lakóközösségnek folyamatosan szüksége van egymásra.
Hogyan tudjuk úgy összekapcsolni a jelenleg igen szeparált, mégis egy helyen jelenlévő összetevőket, hogy az a közösség javára váljon, fenntartható, működőképes legyen, és ne alakuljon ki ismét ez a helyzet? Hogy tud egy tömbbelső ökológiailag, anyagilag, társadalmilag és építészetileg is fenntarthatóvá válni? Tudunk-e építészeti értéket teremteni és megőrizni? Példát lehet-e mutatni erre a Budapesten jelenlévő problémára ezzel a megoldással, és létre lehet-e hozni egy aktívan működő lakóközösséget a XXI. század elidegenedő világában, vagy egyáltalán van-e erre szükség?




